เอกสารแนบ 3

รายงานคณะกรรมการตรวจสอบ

คณะกรรมการตรวจสอบของ บริษัท น้ำมันพืชไทย จำกัด (มหาชน) ประกอบด้วย ผู้ทรงคุณวุฒิ
ซึ่งเป็นกรรมการอิสระและมีคุณสมบัติครบถ้วนตามข้อกำหนดเรื่องความเป็นอิสระตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์แห่งประเทศไทย
จำนวน 4 ท่าน โดยมีดร.ศิริ การเจริญดี เป็นประธานกรรมการตรวจสอบ นายสมพล
เกียรติไพบูลย์ ดร.สุวิทย์ เมษินทรีย์ และ ดร.ชัยพัฒน์ สหัสกุล เป็นกรรมการตรวจสอบ
และมีผู้จัดการแผนกตรวจสอบภายในทำหน้าที่เลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่อย่างเป็นอิสระ
ตามขอบเขตที่ได้รับมอบหมายจากคณะกรรมการบริษัทตามกฎบัตรของคณะกรรมการตรวจสอบ
ซึ่งสอดคล้องตามข้อกำหนดของตลาดหลักทรัพย์แห่งประเทศไทย และหลักการกำกับดูแลกิจการที่ดี
โดยในรอบปี 2555 คณะกรรมการตรวจสอบได้จัดให้มีการประชุมทั้งสิ้น จำนวน 5 ครั้ง
ซึ่งประธานกรรมการตรวจสอบและกรรมการตรวจสอบทุกท่านเข้าร่วมประชุมด้วยทุกครั้ง นอกจากนี้
คณะกรรมการตรวจสอบได้มีการหารือร่วมกับผู้บริหาร ผู้ตรวจสอบภายใน และผู้สอบบัญชี
ตามความเหมาะสม

ผลการปฏิบัติงานและการดำเนินงานของคณะกรรมการตรวจสอบมีสาระสำคัญ สรุปได้ดังนี้

1. พิจารณาสอบทานงบการเงินรายไตรมาสและงบการเงินประจำปี 2555
ที่ผ่านการสอบทานและตรวจสอบจากผู้สอบบัญชีภายนอก
รวมทั้งการเปิดเผยข้อมูลที่เป็นสาระสำคัญเพื่อนำเสนอต่อคณะกรรมการบริษัทพิจารณาอนุมัติ
โดยมีการสอบถามและรับฟังคำชี้แจงจากผู้บริหารและผู้สอบบัญชีภายนอกในเรื่องต่างๆ
ที่เกี่ยวข้องอย่างชัดเจนและเพียงพอ
ซึ่งพบว่ารายงานทางการเงินดังกล่าวมีความถูกต้องตามที่ควรในสาระสำคัญและได้จัดทำขึ้นตามหลักการบัญชีที่รับรองทั่วไป
รวมทั้งมีกระบวนการจัดทำและเปิดเผยข้อมูลในงบการเงินอย่างถูกต้องครบถ้วน เชื่อถือได้
เพียงพอและทันเวลา
โดยไม่มีการปรับปรุงรายการที่เป็นสาระสำคัญจากผู้สอบบัญชีเมื่อมีการสอบทานหรือตรวจสอบแล้ว

2. พิจารณาสอบทานร่วมกับผู้ตรวจสอบภายใน และผู้บริหารอย่างสม่ำเสมอ
เพื่อประเมินประสิทธิภาพและความเพียงพอของระบบการควบคุมภายใน
พร้อมให้ข้อเสนอแนะกับแผนกตรวจสอบภายในเพื่อให้การปฏิบัติงานได้ผลลัพธ์ที่มีประสิทธิภาพ
ซึ่งคณะกรรมการตรวจสอบมีความเห็นว่า บริษัทมีระบบการควบคุมภายในที่เพียงพอ เหมาะสม
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
และไม่พบประเด็นปัญหา
หรือข้อบกพร่องที่เป็นสาระสำคัญซึ่งอาจก่อให้เกิดความเสียหายต่อการดำเนินงานของบริษัทแต่ประการใด

3. พิจารณาสอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
รวมถึงนโยบายการกำกับดูแลกิจการที่ดี และจรรยาบรรณธุรกิจ

4. พิจารณาสอบทานการทำรายการที่เกี่ยวโยงกัน หรือรายการที่อาจมีความขัดแย้งทางผลประโยชน์
เพื่อให้มั่นใจว่า รายการดังกล่าวมีความสมเหตุสมผล
เป็นไปตามข้อกำหนดหรือประกาศของตลาดหลักทรัพย์แห่งประเทศไทย
และมีการเปิดเผยอย่างถูกต้องครบถ้วน

5. พิจารณารายงานผลการตรวจสอบของแผนกตรวจสอบภายใน ในแต่ละไตรมาส
รวมทั้งติดตามผลการปฏิบัติงานของบริษัทตามข้อสังเกตและข้อเสนอแนะของแผนกตรวจสอบภายใน
และได้ให้ความเห็นชอบต่อแผนการตรวจสอบภายในประจำปี

6. พิจารณาผลการปฏิบัติงาน ความเป็นอิสระ และความเหมาะสมของค่าสอบบัญชีแล้ว
คณะกรรมการตรวจสอบเห็นชอบให้เสนอต่อคณะกรรมการบริษัทเพื่อพิจารณาแต่งตั้งนางสาวศิราภรณ์
เอื้ออนันต์กุล และ/หรือ นางสาวทิพวัลย์ นานานุวัฒน์ และ/หรือ นายเติมพงษ์ โอปนพันธุ์
แห่งบริษัทสำนักงาน เอินส์ท แอนด์ ยัง จำกัด เป็นผู้สอบบัญชีของบริษัท และบริษัทย่อย
อีกวาระหนึ่งในปี 2556
โดยให้ผู้สอบบัญชีคนใดคนหนึ่งมีอำนาจในการตรวจสอบและแสดงความเห็นต่องบการเงินของบริษัท
และบริษัทย่อย ในกรณีที่ผู้สอบบัญชีดังกล่าวข้างต้นไม่สามารถปฏิบัติหน้าที่ได้ให้บริษัท สำนักงาน
เอินส์ท แอนด์ ยัง จำกัด จัดหาผู้สอบบัญชีอื่นของบริษัท สำนักงาน เอินส์ท แอนด์ ยัง จำกัด
ทำหน้าที่แทนผู้สอบบัญชีดังกล่าวได้ โดยต้องได้รับความเห็นชอบจากคณะกรรมการบริษัทก่อน ทั้งนี้
คณะกรรมการบริษัทจะพิจารณาให้ความเห็นชอบได้นั้น
จะต้องเสนอขออนุมัติต่อที่ประชุมผู้ถือหุ้นเพื่อมอบอำนาจให้คณะกรรมการบริษัทเป็นผู้พิจารณาแต่งตั้งผู้สอบบัญชีอื่นแทนได้

จากการปฏิบัติหน้าที่ดังกล่าวข้างต้น คณะกรรมการตรวจสอบเห็นว่า
คณะกรรมการบริษัทตลอดจนผู้บริหารของบริษัทมีความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทอย่างมีคุณภาพ
และมีการรายงานข้อมูลทางการเงินและการดำเนินงานอย่างถูกต้อง
มีระบบการควบคุมภายในที่เพียงพอ เหมาะสม และมีประสิทธิผล
มีการบริหารความเสี่ยงอย่างรัดกุมเพียงพอ
การปฏิบัติตามกฎหมายและระเบียบทางการที่เกี่ยวข้องเป็นไปโดยถูกต้อง
การจัดทำงบการเงินได้จัดทำขึ้นอย่างครบถ้วนถูกต้องตามที่ควรในสาระสำคัญตามหลักการบัญชีที่รับรองทั่วไปและมีการเปิดเผยข้อมูลอย่างเพียงพอ

ทั้งนี้คณะกรรมการตรวจสอบเชื่อมั่นว่า
บริษัทมีความมุ่งมั่นที่จะพัฒนาปรับปรุงระบบการปฏิบัติงานให้ดียิ่งขึ้นอย่างต่อเนื่อง
ซึ่งย่อมมีส่วนผลักดันให้บริษัทมีระบบการบริหารจัดการที่ดี เป็นไปตามหลักบรรษัทภิบาลที่ดี
มีความโปร่งใสในการดำเนินงาน ตรวจสอบได้ และรักษาผลประโยชน์ของผู้มีส่วนเกี่ยวข้องทุกฝ่าย

ในนามคณะกรรมการตรวจสอบ

ดร.ศิริ การเจริญดี

ประธานกรรมการตรวจสอบ